Birthright läheneb rollimängule poliitika, diplomaatia ja strateegia vaatevinklist. Mängijad ei ole mitte juhuslikult lohe otsa komistanud maamatsid, vaid poliitilise või maagilise võimu kandjad: valitsejad ja nende õuenõiad, kõrged vaimulikud, kuulsad paladiinid, vähem või rohkem salajaste organisatsioonide juhid. Jumalik veri annab neile võimu valitseda (birthright elik sünnipärane õigus) ning suur tükk poliitikast ongi võitlus pärilusliinide (bloodlines) ja "suure maagia" (realm magic) ümber.